

**Resum ponència Carolina Costa sobre Identitat metropolitana**

**PEMB, 22 de Juny de 2017**

El concepte d’Identitat territorial resulta problemàtic, en sociologia i en la meva vida personal (per la meva trajectòria vital).

Té molts matisos, és un concepte polièdric que depèn del posicionament social, discursos polítics (relats històrics i memòria del territori), i del diàleg que s’estableix entre tot allò i les pràctiques quotidianes. No podem afirmar que la identitat territorial tingui el mateix significat per a tothom, tot i ser construïda socialment (i per tant compartida entre grups socials).

Algunes variables explicatives o condicionats: distància al nucli central/privilegiat, consciència de classe social, ús del territori (pràctiques de mobilitat), trajectòries vitals (origen, arrelament), interlocutor- perspectiva (cap endins, cap enfora)...

# Podem definir què és la identitat territorial?

* En primer lloc, el territori és, per definició, un espai significat.
* La qualitat d’identitari s’adscriu per una determinada relació social, asimètrica, significada a través de les vivències (pràctiques) i els discursos (imaginari social).
* Es un discurs que amarra en una trama contínua i coherent l’origen, la història i un *nosaltres* a un projecte de futur en relació al propi territori.
* No és merament un relat discursiu sinó que possibilita una certa capacitat d’acció i mobilització.
* El concepte no és ni estàtic ni homogeni, està en contínua resignificació de sentits i representacions.
* En tant que implica relacions asimètriques, el conflicte no és aliè a les definicions sobre aquesta representació, sobre la definició i delimitació dels espais, i depèn de les apropiacions materials i simbòliques dels espais.

Requisits indispensables per a que existeixi identitat territorial:

* Sense relat sobre el passat, present i futur del territori no es pot generar la identificació amb el territori.
* Implica la capacitat de ésser imaginat i ha de ser reconegut per l’altre. Aquesta mirada de l’altra dona legitimitat a la identitat.
* Ha d’implicar una certa capacitat d’acció i mobilització (projecte i pràctiques).

L’apropiació de l’espai pot ser més aviat utilitarista i funcional o predominantment simbòlica-cultural. El que sembla clar és que la identitat territorial ha d’incloure el marc simbòlic, no pot crear-se sense un relat que la imagini o que l’acompanyi, i que aquest relat és imprescindible, des del meu punt de vista, per orientar i capacitat per a l’acció.

# Com funcionen els processos de creació d’identitat territorial, com es construeix la identitat territorial?

Les pràctiques generen relats compartits? Pot ser a l’inrevés? Els relats poden intensificar-se ajudats per les pràctiques comunes? Quins poden ser els punts d’inflexió generadors d’aquests relats compartits?

Saskia Sassen, en el seu llibre *Territorio, autoridad y derechos* (2010), ens pot ajudar a ampliar el debat amb alguns exemples:

* A Europa, Sassen ressalta un fet innovador durant la Dinastia dels Capetos (anys 1.000 a 1.300 aproximadament) que genera noves capacitats per consolidar, segles després, la idea d’estat nació i, per tant, una nova delimitació i imaginació territorial. La innovació o esdeveniment fundacional, com ella l’anomena, és la introducció de la pràctica de recaptació d’impostos monetaris (ja no en espècies) en la Edat Mitjana a través d’un desplegament burocràtic. Abans d’aquest fet no hi havia una idea d’autoritat basada en el territori sinó en la obediència a una persona o estament determinat (l’imperi o l’església). El territori no es concebia de manera contínua, la autoritat no es podia dibuixar en un mapa.
* Als Estats Units no existeix una idea centralitzada d’autoritat sinó més aviat una atomització de pobles que s’anaven confederant. En aquest cas, la construcció de la idea de nació es desenvolupa instrumentalment a través de la llei (les lleis federals), un instrument molt valorat i consolidat en els pobles atomitzats. En la mesura en què la influència dels EEUU cap a l’exterior és major (amb el New Deal), també es consolida la idea de delimitació i identificació amb territori.

# Preguntes per al debat

1. Ens podem identificar amb el territori metropolità sense un relat que articuli l’imaginari passat, present i futur? Existeix aquest relat tot i no haver una representació política directament escollida per la ciutadania a aquesta escala?

2. Quins són els elements que podrien acabar (o que ja han acabat articulant) aquest relat comú del territori metropolità? N’hi ha prou amb líders que s’ho creguin? N’hi ha prou amb una interrelació funcional cada vegada més consolidada?